29 



Herbst tritt ein die 22. vmb den folgende mittern acht. 



JDißhero ist für den Weinwachs nit sehr guette bedeuttung im Augusto gewest, 

 wünschete daß sie jetzo im September besser wäre, darzue es sich die erste 

 tage wol anlassen mag. Aber bald vom 5. in 12. gibt es sehr vngestümmes [S. 25] 

 gewitter: innerhalb diser tagen Venus jren lauff endert, in Sextili Iovis. Dan 

 als sie im verschinen Martio des 1603. solliches im quadrato Saturni verrichtet, 

 vnd ich in meim Prognostico dahin gangen, weil sollicher Aspect fast einen 

 Monat weere, werd es stättiges trüeffend vnd finster wetter geben: ists zwar 

 theils geschehen, vnd einerley wetter geplieben: aber nach art des Jahrs 

 (wölliches durchaus bey vns gesund vnd trucken gewest) nit regenwetter, sonder 

 schön, vnd in disem Monat vnnatürlich warm: Hat einen druckenen rauch 

 aus der erden herfür gebracht, dardurch die Sonne im auff- vnd nidergang 

 roth geschinen, vnd in wöllichen auff dem Boden schwebenden rauch die 

 Sonnenwärm sich gelegt. 



Weil nun disen Monat Iupiter an Saturni statt, Venen zu hülff kompt, solt 

 diser aspect für sich selbst schön vnd heiß, nämlich ein subtiles windlein, 

 mit vndergesprengten regelin erwecken, aber weil er nit allein, sondern diser 

 Zeit ein starcke apertio portarum geschieht (dan Mercurius den 5. von quadrato 

 Saturni ab, vnd den 10. zu quadrato Iovis, den 12. aber zur Sonnen kompt: 

 auch Mars den 9. Solem, den 11. Mercurium mit ein quintili begrüsset: vber 

 daß auch die Sonn den 8. zum quadrato Iovis kompt:) so werden demnach alle 

 samptlich zu nichts als nebel vnd regen verhelffen. 



Nach dem 12. gibt es wider schöne tage, vnd etwa den 17. 19. regelin, 

 da Mercurius von quintili Saturni zum quintili Iovis, und die Sonne zum quintili 

 Saturni laufft. Damit aber das guet wetter nit zu lang weere, so nähern sich 

 zwo conjunetiones, eine Saturni vnd Martis den 25. die andere Veneris vnd 

 Mercurij den 24. eine so guet als die andere, vnd laufft Mercurius den 22. 23., 

 Venus den 25. 26. durch baider sextiles. Ditz ist ein rechter nachdruck von 

 der im December geschehenen grossen Conjunction Saturni vnd Iovis: bringt 

 nebelich, faul, vnd nach art des Jahrs stättigs regenwetter. Dan ob schon 

 baide conjunetiones vnkräfftig würden, weil Venus vnd Mars tüeff gegen mittag, 

 Saturnus aber vnd Mercurius hoch gegen Norden lauffen (in massen dan Anno 

 1603. im Februario erschinen) so kan es doch mit dem vilfältigen sextilibus [S. 26] 

 nit fahlen. 



Die Medici wollen dise Zeit wol in acht nemen, ob es nit an orten, wa 

 sonsten die infection eingegriffen, jetzo trüb abkehren, vnd vil mehr patienten 

 geben werde, dan vor vnd nach. 



